钦定古今图书集成/明伦汇编/皇极典/第265卷 > 韩子 > 南面
## 钦定古今图书集成/明伦汇编/皇极典/第265卷 > 韩子 > 南面

人主有诱于事者，有壅于言者，二者不可不察也。人
臣易言事者，必索资以事诬主，主诱而不察，因而多
之，则是臣反以事制主也。如是者谓之诱，诱于事者
困于患，其进言少，其退费多，虽有功，其进言不信。不
信者有罪，事有功者必赏，则群臣莫敢饰言以惛主。
主道者，使人臣前言不复于后，后言不复于前，事虽
有功，必伏其罪，谓之“任下。”人臣为主设事，而恐其非
也，则先出说设言曰“议是事”者，妒事者也。人主藏是
言，不更听群臣，群臣畏是言，不敢议事。二势者用，则
忠臣不听，而誉臣独任，如是者，谓之壅于言。壅于言
者，制于臣矣。主道者，使人臣有必言之责，又有不言
之责，言无端末，辩无所验者，此言之责也。以不言避
责、持重位者，此不言之责也。人主使人臣言者必知
其端，以责其实；不言者必问其取舍，以为之贵，则人
臣莫敢妄言矣，又不敢默然矣。言默则皆有责也。